钦定古今图书集成/理学汇编/学行典/第176卷 > 《送孙正之序》宋·王安石
## 钦定古今图书集成/理学汇编/学行典/第176卷 > 《送孙正之序》宋·王安石

“时然而然，众人也；己然而然，君子也。己然而然，非私
己也，圣人之道在焉尔。夫君子有穷苦颠跌，不肯一
失诎己以从时者，不以时胜道也。故其得志于君，则
变时而之道，若反手然。彼其术素修而志素定也。时
乎杨、墨，己不然者，孟轲氏而已；时乎释、老，己不然者，
韩愈氏而已。如孟、韩者，可谓术素修而志素定也，不
以时胜道也。惜也，不得志于君，使真儒之效不白于
当世，然其于众人也卓矣。”呜呼！予观今之世，圆冠峨
如，大裙襜如，坐而尧言，起而舜趋，不以孟、韩之心为
心者，果异众人乎？予官于扬，得友曰孙正之。正之志
古之道，又善为古文，予知其能以孟、韩之心为心而
不已者也。夫越人之望燕为绝域也，北辕而首之，苟
不已，无不至。孟、韩之道去吾党，岂若越人之望燕哉？
以正之之不已而不至焉，予未之信也。一日得志于
吾君，而真儒之效不白于当世，予亦未之信也。正之
之兄官于温，奉其亲以行，将从之，先为言以处予，予
欲默，安得而默也？庆历二年闰九月十一日。